SET ร่วง 13 จุดตามตปท. เซ่นแรงขายหุ้นแบงก์-พลังงาน ผวา “เฟด” เร่งขึ้นดบ.สกัดเงินเฟ้อ
SET เช้าปรับตัวลดลงกว่า 10 จุดตามตปท. เซ่นแรงขายหุ้นแบงก์-พลังงาน ผวา “เฟด” เร่งขึ้นดอกเบี้ยสกัดเงินเฟ้อ
21 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10.50 น. อยู่ที่ระดับ 1,643.62 จุด ลบ 13.34 จุด หรือ 0.80% ด้วยมูลค่าการซื้อขาย 2.65 หมื่นล้านบาท
โดยตลาดหุ้นไทยภาคเช้าร่วงกว่า 10 จุด ตามทิศทางตลาดต่างประเทศที่ปรับลงตามดาวโจนส์จากความกังวลธนาคารกลางสหรัฐ (เฟด) จะเร่งปรับมาใช้โยบายการเงินตึงตัวเร็วขึ้น โดยบ้านเรารับแรงขายหุ้นกลุ่มแบงก์และพลังงานกดดันภาพรวมดัชนี
ด้าน บล.กรุงศรี ระบุในบทวิเคราะห์วันนี้ (21 ม.ค.2565) คาด SET อ่อนตัวแนวรับ 1,650 / 1,645 จุด ตามความกังวล FED ปรับขึ้นอัตราดอกเบี้ยเพื่อสกัดภาวะเงินเฟ้อ ประกอบกับยอดผู้ขอรับสวัสดิการว่างงานครั้งแรก ของสหรัฐเพิ่มสูงขึ้นส่งผล ให้ทิศทางการลงทุนเป็นลบ อย่างไรก็ตามคาดว่าจะได้แรงซื้อดักงบและเงินปันผลปี 2564 รวมถึงแรงเก็งกำไร หุ้นที่มีข่าว เฉพาะตัวช่วยหนุนให้ดัชนีสลับรีบาวด์ขึ้นได้